Na temelju članka 17. Statuta Gradske knjižnice Rijeka i na temelju prijedloga ravnatelja, Upravno vijeće Gradske knjižnice Rijeka na 9. sjednici održanoj dana 27. studenoga 2024. godine donijelo je

**P R A V I L N I K**

**o**

**kriterijima za utvrđivanje natprosječnih rezultata u radu**

**i načinu isplate dodatka za uspješnost u radu**

**Članak 1.**

 Ovim se Pravilnikom utvrđuju kriteriji i uvjeti za utvrđivanje natprosječnih rezultata u radu i način isplate dodatka za uspješnost u radu radnicima zaposlenih u ustanovi Gradske knjižnice Rijeka (u daljnjem tekstu: Knjižnica).

 Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

**Članak 2.**

 Za natprosječne rezultate u radu radnici Knjižnice mogu ostvariti Nagradu.

**Članak 3.**

 Dodatak za uspješnost u radu je novčani iznos koji se radniku može isplatiti samo jednom godišnje najviše do neoporezivog iznosa koji propisuje Pravilnik o porezu na dohodak za novčane nagrade za radne rezultate i druge oblike dodatnog nagrađivanja radnika.

**Članak 4.**

 Kriteriji za utvrđivanje natprosječnih rezultata u radu radnika u ustanovi su slijedeći:

1. opseg obavljenih poslova koji prelazi uobičajeni opseg obavljanja poslova tijekom radnog vremena,
2. odnos prema radu,
3. odnos prema suradnicima i strankama,
4. posebno uspješno i kvalitetno rješavanje zadataka, predmeta, projekata i sl. u roku kraćem od predviđenog, zadanog ili zakonom ili drugim propisom određenog roka za izvršavanje zadataka i poslova radnog mjesta,
5. uspješno i pravodobno obavljanje privremeno povećanog opsega posla, u neprekinutom trajanju od najmanje 30 radnih dana,
6. obavljanje poslova odsutnog radnika, uz redovito obavljanje poslova svog radnog mjesta, u neprekinutom razdoblju od najmanje 30 radnih dana,
7. sudjelovanje u radu projektnog tima koji je postigao uspješne rezultate, uz redovito obavljanje poslova svog radnog mjesta,
8. pružanje stručne pomoći drugim ustanovama u kulturi kojima je osnivač Grad Rijeka iz djelokruga rada radnika.

 Pod opsegom obavljenih poslova koji prelazi uobičajeni opseg obavljanja poslova (točka 1. prethodnog stavka) razumijevaju se rezultati rada koji po opsegu prelaze količinu koja je planirana za pojedinog radnika u tijeku radnog vremena i u određenom razdoblju.

 Pod odnosom prema radu (točka 2. prethodnog stavka) razumijeva se samoinicijativnost, inovativnost i kreativnost u obavljanju poslova, odgovornost u radu, zalaganje i postignuti rezultati u radu, praćenje literature te spremnost za stalno stručno usavršavanje uz poslove radnog mjesta.

 Pod odnosom prema suradnicima i strankama (točka 3. prethodnog stavka) razumijeva se postupanje koje je profesionalno, pristojno i razumljivo te koje uključuje vođenje računa o dobrom osobnom ugledu radnika i ugledu Knjižnice, u kojoj je radnik zaposlen.

**Članak 5.**

 Natprosječni rezultati u radu za radnika mogu se utvrditi ako radnik ispuni kumulativno najmanje 3 (tri) kriterija utvrđenih u članku 4. stavku 1. Pravilnika.

**Članak 6.**

 Ostvarene natprosječne rezultate u radu, sukladno članku 4. Pravilnika, za radnika prati i utvrđuje ravnatelj Knjižnice, na prijedlog neposrednog voditelja službe (ukoliko on postoji).

**Članak 7.**

 Knjižnica treba zadovoljiti slijedeće uvjete kako bi dodatak za uspješnost u radu radniku mogao biti isplaćen:

* Knjižnica u prethodnoj godini mora imati ostvaren pozitivan financijski rezultat,
* u trenutku donošenja odluke o priznavanju prava radniku na isplatu dodatka za uspješnost u radu i isplate, Knjižnica mora imati raspoloživa financijska sredstva utvrđena financijskim planom za tekuću godinu, odnosno ostvarene vanproračunske namjenske prihode te planirane vanproračunske namjenske rashode na kontu 3121 – Ostali rashodi za zaposlene (izuzev vlastitih prihoda),
* dodatak za uspješnost u radu Knjižnica može isplatiti za najviše 10 % prosječnog broja radnika zaposlenih u ustanovi u prethodnoj godini sukladno podatku iz financijskog izvještaja o prihodima i rashodima, primicima i izdacima za prethodnu godinu (ostvareno u izvještajnom razdoblju tekuće godine).

**Članak 8.**

 O isplati i visini iznosa dodatka za uspješnost u radu odluku donosi ravnatelj Knjižnice, na temelju prijedloga neposrednog voditelja službe.

 Odluku iz prethodnog stavka mora biti obrazložena na način da je u istoj navedeno koje kriterije je radnik zadovoljio.

 Odluku iz prethodnog stavka ustanova donosi najkasnije do 30. studenoga za tekuću godinu.

 Odluka iz prethodnog stavka uručuje se radniku na kojeg se odnosi, a jedan primjerak odluke dostavlja se na znanje nadležnom Upravnom odjelu za odgoj i obrazovanje, kulturu, sport i mlade.

 **Članak 9.**

 Ovaj Pravilnik stupa na snagu dan nakon dana objave na oglasnoj ploči Knjižnice te se isti objavljuje na mrežnim stranicama Knjižnice.

Broj: 746-1/2024

U Rijeci, dana 27. studenoga 2024. godine

Predsjednik Upravnog vijeća

prof.dr.sc. Srećko Jelušić

Utvrđuje se da je ovaj Pravilnik objavljen na oglasnoj ploči Gradske knjižnice Rijeka dana 28. studenoga 2024. godine, a stupio je na snagu dana 29. studenoga 2024. godine.

 Ravnatelj

 Niko Cvjetković